## Pravilnik o uvjetima pod kojima strane pravne i fizičke osobe smiju obavljati istraživanja, ispitivanja, fotografiranja i mjerenja mora, morskoga dna i/ili morskoga podzemlja unutrašnjih morskih voda

### NN 116/1998 (3.9.1998.), Pravilnik o uvjetima pod kojima strane pravne i fizičke osobe smiju obavljati istraživanja, ispitivanja, fotografiranja i mjerenja mora, morskoga dna i/ili morskoga podzemlja unutrašnjih morskih voda

# **MINISTARSTVO POMORSTVA, PROMETA I VEZA**

Temeljem članka 1043. točaka 42. u svezi s člankom 13. stavak 2. Pomorskog
zakonika ("Narodne novine" br. 17/94, 74/94 i 43/96), ministar pomorstva,
prometa i veza, donosi

## **PRAVILNIK**

### **O UVJETIMA POD KOJIMA STRANE PRAVNE I FIZIČKE OSOBE SMIJU OBAVLJATI ISTRAŽIVANJA, ISPITIVANJA, FOTOGRAFIRANJA I MJERENJA MORA, MORSKOGA DNA I/ILI MORSKOGA PODZEMLJA UNUTRAŠNJIH MORSKIH VODA I TERITORIJALNOGA MORA REPUBLIKE HRVATSKE**

Članak 1.

Ovim Pravilnikom propisuju se uvjeti pod kojima strane pravne i fizičke
osobe smiju obavljati istraživanja, ispitivanja, fotografiranja i mjerenja
mora, morskoga dna i/ili morskoga podzemlja unutrašnjih morskih voda i
teritorijalnoga mora Republike Hrvatske.

Odredbe ovoga Pravilnika ne odnose se na istraživanje u posebno zaštićenim
dijelovima prirode, te spomenika kulture na morskom dnu ili morskom podzemlju,
u unutrašnjim morskim vodama i teritorijalnom moru Republike Hrvatske.

Članak 2.

Pod istraživanjem, ispitivanjem, fotografiranjem i mjerenjem mora, morskoga
dna i/ili morskoga podzemlja unutrašnjih morskih voda i teritorijalnog
mora Republike Hrvatske, u smislu ovoga Pravilnika, razumijeva se obavljanje
znanstvenoistraživačke djelatnosti koje obavljaju pravne osobe u kojima
su zaposlene osobe izabrane u znanstvena i istraživačka zvanja, odnosno
osobe koje imaju priznati status znanstvenika po propisima zemlje u kojoj
je sjedište znanstvenoistraživačke pravne osobe s kojom je znanstvenik
u radnom odnosu.

Osobe iz stavka 1. ovoga članka dokazuju svoj status ispravom koju izdaje
znanstvenoistraživačka pravna osoba kod koje je osoba zaposlena.

Članak 3.

Fotografiranje u smislu ovoga Pravilnika osim fotografiranja iz članka
2. stavak 1., razumijeva i fotografiranje mora i/ili morskoga dna, njegovih
živih i neživih dijelova u unutrašnjim morskim vodama i teritorijalnom
moru Republike Hrvatske, isključivo u gospodarske svrhe.

Mjerenje u smislu ovoga Pravilnika, osim mjerenja u znanstvene svrhe
iz članka 2. stavak 1. ovoga Pravilnika, razumijeva proces određivanja
vrijednosti neke veličine.

Članak 4.

Strane pravne i fizičke osobe mogu obavljati djelatnosti iz članka 2.
i 3. ovoga Pravilnika samo uz odobrenje Ministarstva pomorstva, prometa
i veza.

Odobrenje iz stavka 1. ovoga članka izdaje se na zahtjev strane pravne
ili fizičke osobe uz prethodnu suglasnost tijela ovlaštenog za poslove
znanosti.

U zahtjevu se navode podaci o mjestu, vremenu, opsegu, sadržaju i ciljevima
znanstvenog istraživanja, ispitivanja, fotografiranja i mjerenja, odnosno
fotografiranja i mjerenja, podaci o osobama koje će sudjelovati u znanstvenom
istraživanju, ispitivanju, fotografiranju i mjerenju, odnosno fotografiranju
i mjerenju, dokazi o ispunjavanju uvjeta propisanih ovim Pravilnikom te
podaci o korištenju stranoga znanstvenoistraživačkoga broda za obavljanje
djelatnosti propisanih ovim Pravilnikom.

Zahtjev za izdavanje odobrenja strana pravna ili fizička osoba podnosi
diplomatskim putem Ministarstvu vanjskih poslova, najkasnije 30 dana prije
početka obavljanja djelatnosti propisanih ovim Pravilnikom.

Članak 5.

Znanstvena istraživanja, ispitivanja, fotografiranja i mjerenja mora,
morskoga dna i/ili morskoga podzemlja unutrašnjih morskih voda i teritorijalnoga
mora Republike Hrvatske u znanstvene svrhe smiju obavljati strane pravne
i fizičke osobe ako:

- je strana pravna osoba registrirana za obavljanje znanstvenoistraživačke
djelatnosti, odnosno ima dozvolu za obavljanje znanstvenoistraživačke djelatnosti
u skladu sa zakonodavstvom zemlje u kojoj ima sjedište;

- je strana fizička osoba izabrana u znanstveno ili istraživačko zvanje,
odnosno ima priznati status znanstvenika po propisima zemlje u kojoj je
sjedište znanstvenoistraživačke pravne osobe s kojom je znanstvenik u radnom
odnosu ili s kojom je znanstvenik bio u radnom odnosu;

- imaju osigurana materijalna i tehnička sredstva potrebna za obavljanje
znanstvenog istraživanja;

- imaju osigurane uvjete tehničke zaštite, zaštite na radu, te zaštite
u slučaju nesreće na radu

Članak 6.

Fotografiranje i mjerenje mora, morskoga dna i/ili morskoga podzemlja
unutrašnjih morskih voda i teritorijalnoga mora Republike Hrvatske iz članka
3. ovoga Pravilnika smiju obavljati strane pravne i fizičke osobe ako:

- imaju osigurana materijalna i tehnička sredstva potrebna za obavljanje
navedenih djelatnosti;

- ispunjavaju stručne uvjete za obavljanje navedene djelatnosti;

- imaju ronioce koji posjeduju odgovarajuću ronilačku kvalifikaciju
koja odgovara dubini ronjenja, odnosno lokaliteta na dnu mora, te koji
posjeduju odgovarajuću stručnu kvalifikaciju;

- imaju osiguranu ronilačku opremu i instrumente koji zadovoljavaju
propisane standarde i sigurnosne uvjete;

- imaju stručne kadrove za obavljanje navedenih djelatnosti;

- imaju osigurane uvjete tehničke zaštite, zaštite na radu, te zaštite
u slučaju nesreće na radu.

Članak 7.

Vrste ronilačke opreme, instrumenti za ronjenje i zaštitu ronilaca,
te načini obilježavanja mjesta na kojima se obavlja ronjenje u svrhu znanstvenog
istraživanja, ispitivanja, fotografiranja i mjerenja, odnosno fotografiranja
i mjerenja moraju biti u skladu s odredbama Pravilnika o obavljanju podvodnih
aktivnosti, te drugih propisa koji uređuju pitanja sigurnosti podvodnih
aktivnosti.

Članak 8.

Znanstvena istraživanja, ispitivanja, fotografiranja i mjerenja, odnosno
fotografiranja i mjerenja mora, morskoga dna i/ili morskoga podzemlja u
unutrašnjim morskim vodama i teritorijalnom moru Republike Hrvatske, mogu
se izvoditi pomoću opreme i instrumenata koji su prikladni za realizaciju
programa, te kojima se ne mogu mijenjati svojstva lokaliteta na kojima
se obavlja znanstveno istraživanje, ispitivanje, fotografiranje i mjerenje
u znanstvene svrhe, odnosno fotografiranje i mjerenje.

U zahtjevu za izdavanje odobrenja za obavljanje znanstvenog istraživanja,
ispitivanja, fotografiranja i mjerenja, odnosno fotografiranja i mjerenja,
pobliže se utvrđuju oprema i instrumenti potrebni za realizaciju programa.

Članak 9.

Tehnička zaštita, zaštita na radu, te zaštita u slučaju nesreće na radu,
provodi se u skladu s propisima o zaštiti na radu, te uobičajenim standardima
kod obavljanja navedenih djelatnosti.

Članak 10.

Znanstvena istraživanja, ispitivanja, fotografiranja i mjerenja mora,
morskoga dna i/ili morskoga podzemlja unutrašnjih morskih voda i teritorijalnoga
mora Republike Hrvatske, vodi stručni voditelj.

Ako se znanstvena istraživanja, ispitivanja, fotografiranja i mjerenja
mora, morskoga dna i/ili morskoga podzemlja unutrašnjih morskih voda i
teritorijalnoga mora Republike Hrvatske obavljaju u suradnji s Javnim institutom
Republike Hrvatske, ravnatelj instituta imenovat će stručnog voditelja.

Ako se znanstvena istraživanja, ispitivanja, fotografiranja i mjerenja
mora, morskoga dna i/ili morskoga podzemlja unutrašnjih morskih voda i
teritorijalnoga mora Republike Hrvatske ne obavljaju u suradnji s Javnim
institutom Republike Hrvatske, tijelo nadležno za poslove znanosti imenovat
će stručnog voditelja.

Tijelo nadležno za poslove znanosti će za stručnog voditelja znanstvenog
istraživanja, ispitivanja, fotografiranja i mjerenja imenovati osobu iz
domaće znanstvenoistraživačke ili druge pravne osobe, kojoj je u skladu
sa Zakonom o znanstvenoistraživačkoj djelatnosti priznat znanstvenoistraživački
status.

Osoba koja se imenuje za stručnog voditelja mora biti znanstvenik izabran
u znanstveno zvanje ili istraživač izabran u istraživačko zvanje.

Tijekom znanstvenog istraživanja, ispitivanja, fotografiranja i mjerenja
mora, morskoga dna i/ili morskoga podzemlja u unutrašnjim morskim vodama
i teritorijalom moru Republike Hrvatske, stručni voditelj dužan je svakodnevno
voditi dnevnik radova.

U dnevnik radova unose se svi važni podaci o znanstvenoistraživačkim
radovima kao i o dnevnim događanjima koja su značajna za ostvarivanje zadanoga
programa.

Stručni voditelj dnevno upisivanje ovjerava svojim potpisom.

Stručni voditelj, koji je prisustvovao znanstvenom istraživanju, ispitivanju,
fotografiranju i mjerenju dužan je podnijeti stručno izvješće tijelu nadležnom
za poslove znanosti o znanstvenom istraživanju, ispitivanju, fotografiranju
i mjerenju te rezultatima tog znanstvenog istraživanja, ispitivanja, fotografiranja
i mjerenja.

O znanstvenom istraživanju, ispitivanju, fotografiranju i mjerenju te
o rezultatima tog znanstvenog istraživanja, ispitivanja, fotografiranja
i mjerenja strana pravna i fizička osoba, koja je obavljala znanstveno
istraživanje, ispitivanje, fotografiranje i mjerenje dužna je podnijeti
izvješće tijelu nadležnom za poslove znanosti.

Članak 11.

Kada se znanstvena istraživanja, ispitivanja, fotografiranja i mjerenja
mora, morskoga dna i/ili morskoga podzemlja unutrašnjih morskih voda i
teritorijalnoga mora Republike Hrvatske obavljaju u suradnji s Javnim institutom,
Republike Hrvatske, Javni institut će snositi putne troškove i dnevnice
za stručnog voditelja.

Kada se znanstvena istraživanja, ispitivanja, fotografiranja i mjerenja
mora, morskoga dna i/ili morskoga podzemlja unutrašnjih morskih voda i
teritorijalnoga mora Republike Hrvatske ne obavljaju u suradnji s Javnim
institutom Republike Hrvatske tijelo nadležno za poslove znanosti donijet
će odluku da je strana pravna i fizička osoba dužna snositi putne troškove
stručnoga voditelja do mjesta obavljanja znanstvenog istraživanja, ispitivanja,
fotografiranja i mjerenja kao i trošak dnevnica.

Članak 12.

Za pomorski prekršaj, novčanom kaznom od 5.000 do 15.000 kuna kaznit
će se strana pravna osoba ako:

1. obavlja djelatnosti iz članka 2. ovoga Pravilnika, bez odobrenja
Ministarstva pomorstva, prometa i veza (članak 4. stavak 1.);

2. nije postupila u skladu s odredbom članka 4. stavka 3.;

3. ne obavlja znanstveno istraživanje, ispitivanje, fotografiranje i
mjerenje mora, morskoga dna i/ili morskoga podzemlja unutrašnjih morskih
voda i teritorijalnoga mora Republike Hrvatske u skladu s odredbama članka
5.;

4. ne obavlja fotografiranje mora, morskoga dna i/ili morskoga podzemlja
unutrašnjih morskih voda i teritorijalnoga mora Republike Hrvatske u skladu
s odredbama iz članka 6.;

Za pomorski prekršaj iz stavka 1. ovoga članka kaznit će se fizička
osoba odnosno odgovorna osoba u pravnoj osobi, novčanom kaznom od 2.000
do 5.000 kuna.

Članak 13.

Za pomorski prekršaj, novčanom kaznom od 2.000 do 5.000 kuna kaznit
će se stručni voditelj ako ne vodi dnevnik u skladu s člankom 10. stavak
6.

Članak 14.

Ovaj Pravilnik stupa na snagu osmoga dana od dana objave u "Narodnim
novinama".

Klasa: 011-01/97-02/70
Urbroj: 530-01-98-8
Zagreb, 26. kolovoza 1998.

Ministar
pomorstva, prometa i veza
**mr. Željko Lužavec,** v. r.

Pravilnik, NN 116/1998-1536